Gelukwense stroom in vir die BokkeDie leser Neels van der Westhuizen het hierdie foto van sy honde ingestuur. (Foto: Verskaf) Suid-Afrikaners was rasend Saterdag nadat die Springbokke die Engelse kafgedraf het om die 2019‑Rugbywêreldbeker te verower. Die Web Ellis-trofee sal nou binnekort vir ŉ derde keer na Suid-Afrika reis. Die Bokke se oorwinning Saterdag beteken dat hulle drie van die sewe Wêreldbekers gewen het waarin hulle sedert 1995 gespeel het. Nog net Nieu-Seeland kon daarin slaag om drie keer die Wêreldbeker te wen. “Soos ware soldate het ons seuns tot die laaste druppel bloed baklei. Hierdie patriote was bereid om te wen of te sterf met hul tokse aan,” skryf die ANC in ŉ verklaring ná die Bokke se oorwinning van 32 – 12 teen die Engelse Saterdag. Die regering het ook sy dankbaarheid uitgespreek teenoor die tegniese span wat die Springbokke bygestaan het en hulle na hierdie “fantastiese oorwinning” gelei het. Die DA het gesê dié wen kom op ŉ tyd wat Suid-Afrika op ŉ afgrond staan. “Ons nasie is tans erg verdeeld en het dringend iets nodig om ons te verenig. Ons sê dankie aan die Bokke vir die herinnering dat ons inderdaad sterker is wanneer ons saam staan,” het die DA in ŉ verklaring gesê. Die parlement het veral die briljante leierskap van Rassie Erasmus en Siya Kolisi geprys. “Ons hoop ook dat hierdie spelers rolmodelle vir ons jong mans sal wees,” lui die parlement se verklaring.